open-index/open-wikipedia-markdown huggingface dataset:
Ekologiniai ryšiai

**Ekologiniai ryšiai** – du skirtingos rūšies organizmus siejantys ryšiai, kurie pagrįsti tam tikros organizmo funkcijos tenkinimu. Tuo tarpu ekologiniai santykiai nurodo ekologinio ryšio naudingumą, žalingumą ar neutralumą.

## Mitybiniai ryšiai
Mitybiniai ryšiai gali būti tiesioginiai ir netiesioginiai:
* *Tiesioginiai mitybiniai ryšiai* – vienas organizmas minta kitu organizmu arba jo veiklos produktais (išskyromis, nuokritomis, grobio likučiais, lavonu ir pan.). Tokie mitybiniai ryšiai pasireiškia plėšroje ar parazitizme (gyvaėdystėje), saprotrofijoje.
* *Netiesioginiai mitybiniai ryšiai* – du organizmai konkuruoja dėl to paties maisto. Pvz., Lietuvoje taip konkuruoja kuojų ir raudžių mailius, kanadinės ir europinės audinės.

## Erdviniai ryšiai
Tai ryšiai tarp organizmų per gyvenamąją aplinką.
* Vieno organizmo kūnas ar jo statinys (lizdas, urvas ir pan.) yra kito organizmo gyvenimo vieta. Pvz., kerpės auga ant medžio kamieno; šikšnosparniai dieną praleidžia medžio drevėje; tarantulas apsigyvena pelės urve.
* Vienos rūšies organizmai taip pakeičia aplinką, kad kitos rūšies atstovai negali joje gyventi. Pvz., bebrai užtvindo lanką, ir joje ima nykti žolės.

## Platinimo ryšiai
Viena rūšis platina kitą rūšį ar padeda jai daugintis pernešdama žiedadulkes. Tai:
* zoochorija – reiškinys, kai gyvūnai platina augalų sėklas
* entomofilija – reiškinys, kai augalus apdulkina vabzdžiai
* ornitofilija – reiškinys, kai augalus apdulkina paukščiai (kolibriai, nektarinės).
* kitokie atvejai (pvz., mėšlavabaliai perneša irgi mėšlu mintančius nematodus; antys ant kojų perneša žuvų ikrus).

## Statybiniai ryšiai
Viena rūšis naudoja kitos rūšies organizmus, jų likučius ar gyvybinės veiklos produktus kaip statybinę medžiagą.
Pvz., paukščiai suka lizdus, naudodami žvėrių plaukus, sausą žolę, medžių šakeles. Bitės avilyje kaip statybinę medžiagą naudoja pikį, kurį gamina iš dervų, kurias renka nuo augalų.
Tilžės geležinkelio tiltas

**Tilžės geležinkelio tiltas** – geležinkelio tiltas per Nemuną, jungiantis Lietuvą ir Kaliningrado srities miestą Tilžę. Tilto ilgis 570 m.

## Istorija

Tiltas pastatytas Vokietijos imperijoje 1872–1875 m., juo ėjo Klaipėdos–Tilžės geležinkelis. Sovietmečiu tiltu vykdavo keleivinių traukinių eismas, jis buvo ruože Pagėgiai–Tilžė. 2022 m. prasidėjus Rusijos invazijai į Ukrainą, dėl sankcijų eismas tiltu apribotas, krovininiai traukiniai juo važiuoja tik dienos metu.

## Šaltiniai
Kauno Algirdo Brazausko hidroelektrinės tiltas

**Kauno Algirdo Brazausko hidroelektrinės tiltas** – tiltas per Nemuną prie Kauno hidroelektrinės. Po tiltu įrengtos turbinos gamina elektros energiją.

2016 m. rugsėjo 6 d. tiltas uždarytas kapitaliniam remontui.

## Nuorodos ir išnašos

* Algirdo Brazausko hidroelektrinės tiltas – ne pats tvirčiausias
Entomofilija

**Entomofilija** – reiškinys, kai vabzdžiai perneša žiedadulkes ir apdulkina žiedus.

Entomofiliniai augalai paprastai būna tam prisitaikę (daugeliui žmonių žinomi laukinių augalų žiedai paprastai ir yra būtent entomofiliniai):
* Žiede gaminama vabzdžius viliojanti maisto medžiaga (nektaras, žiedadulkės).
* Žiedas vabzdžiams signalizuoja:
** spalva – žiedai paprastai yra ryškių spalvų, kad vabzdžiai juos lengvai pastebėtų. Žiedai būna nudažyti ir ultravioletine spalva, kurios žmonės nemato, bet mato daugelis apdulkinančių vabzdžių.
** kvapu – žiedai skleidžia kvapą, kuris pritraukia apdulkinančius vabzdžius. Kai kurių augalų kvapas gali būti nemalonus žmogui. Pvz., kai kurių rūšių žiedus apdulkina dvėseliena mintantys vabzdžiai, todėl žiedai skleidžia dvėselienos kvapo aminus.
* Žiedo sandara pritaikyta prie apdulkinančio vabzdžio sandaros. Pvz., piestelės purka, dulkinės ir nektarinės taip išdėstytos, kad bitė, ieškodama nektaro nektarinėse būtinai paliestų dulkines, o ant purkos paliktų atsineštas žiedadulkes.
* Žiedadulkės būna tokios formos ir neretai lipnios, kad prikibtų prie vabzdžio kūno paviršiaus.
Tama (upė)

**Tama** () – didelė upė, tekanti pro Jamanašio, Kanagavos ir Tokijo prefektūras, Honšiū saloje, Japonijoje. Japonijos vyriausybė ją priskiria prie 1 klasės upių. Jos ilgis – 138 km, baseino plotas – 1240 kvadratinių kilometrų.

Upė daugiausiai teka per Tokijų ir sudaro sieną tarp jo ir Kanagavos.

Tamos ištakos yra Kasadori kalne Košiū mieste, Jamanašio prefektūroje. Iš čia ji teka į rytus link kalnuoto Vakarų Tokijo, kur Ogoči užtvanka suformavo Okutamos ežerą. Nuo šios vietos upė vadinama Tama. Ji teka per Čičibu Tama Kai nacionalinį parką link Omės. Po to upė teka į pietus tarp Tama kalvų ir Musašino terasos. Hamura yra istorinio Tamagavos akveduko, pastatyto 1653 m. aprūpinti Edą vandeniu. Toliau Tama yra riba tarp Tokijo ir Kanagavos, kol įteka į Tokijo įlanką šalia Hanedos oro uosto.

## Galerija

Carp in the Tama River.JPG|Karpiai
Eastern Spot-billed ducks in the Tama river.JPG|Antys (*Anas poecilorhyncha*)
Stray cat by the Tama River.JPG|Benamė katė
Female eurasian teal in the Tama river.jpg|Rudagalvė kryklė
Great cormorants at the Tama river.JPG|Didieji kormoranai
Crow chasing Black Kite.JPG|Varna ir Juodasis peslys
Red-eared slider turtle at the Tama river.JPG|Raštuotasis vėžlys
Lemtunai

**Lemtunai** – berberų gentis, gyvenusi Maroko, Vakarų Sacharos, Mauritanijos ir Alžyro valstybių teritorijoje. Lemtunai giminingi tuaregams.

Ši klajoklių gentis kildino save iš istorinės Himjarų karalystės, buvusios pietų Jemene. Nuo V a. kartu su Sanhadži gentimi įkūrė karavanų centrą Audagostą ir kontroliavo transsacharinės prekybos kelius vakarinėje Sacharos dalyje. VII a. priėmė islamą. XI a. kartu su Almoravidais pradėjo užkariauti šiaurės vakarų Afriką.

## Taip pat skaitykite
* Sanhadži sąjunga
* Almoravidai
* Tuaregai

## Nuorodos
* Apie lemtunų genetinę kilmę: Genetic Evidence for the Expansion of Arabian Tribes into the Southern Levant and North Africa, Am J Hum Genet. 2002 June; 70(6): 1594–1596.
Jared Leto

**Jared Joseph Leto** (g. 1971 m. gruodžio 26 d.) – JAV aktorius ir muzikantas, alternatyvaus roko grupės „30 Seconds to Mars“ vokalistas, grupės vaizdo klipų direktorius (kuria po slapyvardžiu – Bartholomew Cubbins), fotografas.

## Biografija
Gimė 1971 m. Bošjer Sičio miestelyje, Luizianoje. Vaikystėje gyveno kartu su mama Constance ir broliu Shannon. Jo tėvas Tony išsiskyrė su motina, kai jis dar buvo labai jaunas.
Po mokyklos įstojo į Filadelfijos universitetą, kur trumpai studijavo dailę. Vėliau persikėlė į Niujorką studijuoti vizualinio meno mokykloje.

## Karjera

### Filmai

1992 m. išvyko į Los Andželą pradėti savo aktorystės karjerą. Po dvejų metų gavo vaidmenį seriale „My So-Called Life“. Vėliau gavo daugiau vaidmenų filmuose „How to Make an American Quilt“, „Urban Legend“, „The Thin Red Line“, „Fight Club“. Tačiau savo pripažinimo kaip aktorius gavo tik po filmo „Requiem for a Dream“ pasirodymo: šiame filme Leto vaidino heroiną vartojantį narkomaną Harry Goldfarb. Vėliau kartu su David Fincher vaidino filme „Panic Room“, kartu su Colin Farrell filme „Alexander“, bei filme „Lord of War“ kartu su Nicolas Cage.

Leto yra veganas ir tai jis ypač pažymėjo interviu, kuriuose kalbėjo apie savo svorio priaugimą filmui „Chapter 27“, kuriame jis vaidino Džono Lenono žudiką, Marką Čapmaną. Šiam vaidmeniui jis priaugo apie 28 kg.

### Muzika

Be vaidybos, Leto taip pat užsiima muzikine veikla ir yra grupės „30 Seconds To Mars“ vokalistas, kur taip pat groja gitara ir kuria dainų tekstus; jo brolis Shannon Leto groja grupėje būgnais. Grupė susikūrė 1998 m. ir išleido penkis albumus: „30 Seconds To Mars“ (2002), „A Beautiful Lie“ (2005), „This Is War“ (2009) ir „Love, Lust, Faith + Dreams“ (2013), "AMERICA" (2018).

## Apdovanojimai

* 2006 m. spalio 28 d. gavo „Prince Of Darkness“ prizą *Fuse Fangoria Chainsaw* apdovanojimuose
* 2006 m. gruodžio 6 d. gavo „Breakthrough Crossover Artist“ prizą *Annual Hollywood Life* apdovanojimuose
* 2007 m. liepos 8 d. gavo „Geriausio roko vaizdo klipo“ ir „Geriausio vaizdo klipo“ prizus Australijos muzikinių vaizdo klipų apdovanojimuose
* 2007 m. rugpjūčio 1 d. gavo „Rock out“ prizą MTV EMA apdovanojimuose
* 2008 m. lapkričio 6 d. gavo „Rock out“ ir „Video Star“ prizus MTV EMA apdovanojimuose
* 2014 m. sausio 12 d. gavo „Auksinio gaublio“ apdovanojimą už geriausią antro plano aktoriaus vaidmenį
* 2014 m. kovo 3 d. gavo „Oskarą“ už geriausią antro plano aktoriaus vaidmenį

## Filmografija

## Išnašos

## Nuorodos

* Oficiali Jared Leto svetainė
* Oficialus Jared Leto Twitter
* IMDb: Jared Leto
* Oficiali „30 Seconds to Mars“ svetainė
* Grupės „30 Seconds to Mars“  MySpace puslapis
* Grupės „30 Seconds to Mars“ Lietuvos fanų svetainė
Tiltas (reikšmės)

**Tiltas** gali reikšti:

* tiltas – statinys, sujungiantis skirtingus upės, tarpeklios, sąsiaurio ir pan. krantus, kuriuo eina kelias;
* Tiltas – vokiečių ekspresionistų grupė ( 'tiltas');
* tiltas – smegenų dalis;
* tiltas – važiuoklės dalis, jungianti du ratus (pvz., priekinis tiltas, užpakalinis tiltas), sudaryta iš ašies, ašigalių, trauklių, stebulių ir kitų dalių;
* tiltas – stomatologinis kelių dantų protezas;
* tiltas – sporte padėtis išsilenkus pilvu į viršų, remiantis kojomis ir pakaušiu. Naudojama gimnastikoje, imtynėse;
* tiltas – vieta, kur tankiai pridygę daug vienos rūšies grybų.

Vediniai:
* Tiltai – kaimas Trakų raj;
* „Tiltas“ – 1956 m. Lietuvos kino studijos filmas;
* tiltelis – mažas tiltas;
* tiltelis – pakyla, paaukštinimas ar kas nors tiltelio pavidalo;
* tiltava – istorijoje mokestis už naudojimąsi tiltu;
* tiltavietė – buvusio tilto vieta;
* tiltininkas – tiltų statytojas, remontuotojas ar prižiūrėtojas.
Carlos Bueno

**Karlosas Heberis Buenas Suaresas** (g. 1980 m. gegužės 10 d.) – buvęs Urugvajaus futbolininkas, Urugvajaus rinktinės puolėjas.

## Karjera
1999–2005 m. atstovavo Peñarol (Urugvajus). 2005 m. persikėlė į PSG (Prancūzija). 2006–2007 m. nuomos pagrindais buvo perleistas Sporting Lisbon (Portugalija). 2007 m. rungtyniavo Boca Juniors (Argentina). 2008–2010 m. priklausė Peñarol (Urugvajus). 2009–2010 m. nuomos pagrindais atstovavo Real Sociedad (Ispanija). 2010 m. rungtyniavo Universidad Chile (Čilė). 

2011–2012 m. priklausė Querétaro (Meksika), o 2012 m. išnuomotas San Lorenzo (Argentina). 2013 m. grįžo į Universidad Católica (Čilė). 2013–2014 m. žaidė Kordobos „Belgrano“ (Argentina). 2014–2015 m. atstovavo San Martín (Argentina). 2016 m. perėjo į Sarmiento (Argentina). Netrukus persikėlė į Argentinos Juniors. 2016 m. grįžo į gimtinę ir prisijungė prie Montevidėjo „Liverpool“ (Urugvajus). 2017 m. pirmoje pusėje atstovavo Santa Tecla (Salvadoras). 2018 m. žaidė Cerro Largo (Urugvajus).

2020 m. grįžo į gimtą miestą, Artigasą, bei prisijungė prie vietos Artigas klubo.

## Rinktinė
2003 m. debiutavo . 

Su rinktine dalyvavo 2004 m. Copa America čempionate.

## Dalyvavimas čempionatuose

|}

## Išnašos

## Nuorodos
*
Juan Carlos Arce

**Chuanas Karlosas Arsė Chustinjanas** (*Juan Carlos Arce Justiniano*, g. 1985 m. balandžio 10 d.) – futbolininkas, Bolivijos rinktinės puolėjas.

## Karjera
2003–2010 m. priklausė Oriente Petrolero klubui. Nuomos pagrindais buvo skolinamas Portuguesa (Brazilija), Corinthians (Brazilija), Al-Arabi SC (Kataras), Seongnam Ilhwa Chunma (Pietų Korėja),  Sport Recife (Brazilija) klubams.

2010 m. rungtyniavo Terek Grozny (Čečėnija, Rusija). 2011 m. vėl grįžo į Oriente Petrolero klubą.

2012–2020 m. priklausė Club Bolívar. 2021–2022 m. atstovavo Always Ready. Nuo 2023 m. rungtyniavo Club Blooming.

## Rinktinė
2004 m. debiutavo .

## Dalyvavimas čempionatuose

|}

## Laimėjimai

;Oriente Petrolero
* Liga de Fútbol Profesional Boliviano: Clausura 2010
;Bolívar
* Liga de Fútbol Profesional Boliviano: Clausura 2013, Apertura 2014, Clausura 2015, Apertura 2017, Clausura 2017, Apertura 2019

## Išnašos

## Nuorodos
*
Elano

**Elanas Blumeris** (g. 1981 m. birželio 14 d.) – buvęs futbolininkas, Brazilijos rinktinės saugas.

## Karjera
2005 m. vasario 1 d. iš Brazilijos persikėlė į Ukrainos Shakhtar klubą ir pasirašė penkerių metų sutartį.
 
2007 m. rugpjūčio 2 d. pasirašė ketverių metų sutartį su Tottenham „Hotspur“ klubu. 

2009 m. liepos 30 d. pasirašė ketverių metų kontraktą su Turkijos Galatasaray SK klubu.

2010 m. lapkričio 30 d. sugrįžo į Brazilijos Santos klubą.

## Rinktinė
2004 m. debiutavo . 

Su rinktine laimėjo 2007 m. Copa America čempionatą.

## Dalyvavimas čempionatuose

|}

## Išnašos

## Nuorodos
*
Vágner Love

**Vágner Silva de Souza** (g. 1984 m. birželio 11 d.) – Brazilijos futbolininkas, Brazilijos rinktinės puolėjas.

## Karjera
2012 m. sausio 25 d. sugrįžo į Braziliją ir pasirašė dvejų metų sutartį su Flamengo klubu.

Nuo 2024 m. priklausė Avaí FC (Brazilija).

## Rinktinės
2003 m. debiutavo .

## Laimėjimai
* UEFA taurė – 2005 m.
* Rusijos Premjer lyga – 2005 m.
* Rusijos taurė – 2005 m.
* Rusijos supertaurė – 2006 m.
* Copa America – 2004, 2007 m.

## Dalyvavimas čempionatuose

|}

## Išnašos

## Nuorodos
* 
*
Audagostas

**Audagostas** arba **Tegdaostas** – V a. įkurtas senovės viduramžių miestas vakarų Afrikoje prie Nigerio upės (dabar Mauritanija).

## Istorija
Berberų įkurtas miestas buvo pietvakarinėje Sacharos dalyje kaip transsacharinės prekybos centras. Apie 1050 m. Audagostą užgrobė Ganos imperija, o 1055 m. miestą užkariauja Almoravidai. Žlugus Almoravidų dinastijai XII a. miestas atiteko Malio imperijai. Prasidėjus transsacharinės prekybos nykimui XVI a. pabaigoje miestas buvo apleistas.

## Išnašos
Cristian Rodríguez

**Kristianas Gabrielis Rodrigesas Barotis** (; g. 1985 m. rugsėjo 30 d.) – futbolininkas, Urugvajaus rinktinės ir Peñarol klubo saugas.

## Karjera

## Rinktinė

 žaidžia nuo 2004 m. Su rinktine dalyvavo 2007 m. Copa America čempionate.

## Laimėjimai
* Urugvajaus čempionatas: 2003, 2017 m.
* Coupe de France: 2006 m.
* Copa América: 2011 m.
* Primeira Liga: 2008–09, 2010–11, 2011–12 m.
* Portugalijos futbolo taurė: 2008–09, 2009–10, 2010–11 m.
* Portugalijos futbolo supertaurė: 2010 m.
* UEFA Europos lyga: 2010–11 m.
* La Liga: 2013–14 m.
* Copa del Rey: 2012–13 m.
* Supercopa de España: 2014 m.
* UEFA supertaurė: 2012 m.

## Dalyvavimas čempionatuose

|}

## Išnašos

## Nuorodos
*
Matías Fernández

**Matiasas Arielis Fernandesas Fernandesas** (g. 1986 m. gegužės 15 d.) – buvęs futbolininkas, saugas. Atstovavo Čilės rinktinei.

## Karjera
Karjerą pradėjo gimtinėje. Rungtyniavo Čilės Colo-Colo klube. Vėlesniais metais persikėlė į Europą. 

2007–2009 m. rungtyniavo Villarreal CF (Ispanija). 2009–2012 m. atstovavo Sporting CP (Portugalija). 

2012–2017 m. priklausė ACF Fiorentina (Italija). 2016–2017 m. nuomos pagrindais buvo perleistas AC Milan (Italija).

2017–2019 m. atstovavo Club Necaxa (Meksika). 2019 m. sezone žaidė Atlético Junior (Kolumbija).

2020–2021 m. rungtyniavo Colo-Colo (Čilė). 2021–2022 m.	atstovavo Deportes La Serena (Čilė).

## Rinktinė
2005 m. rugpjūčio 17 d. debiutavo  draugiškose rungtynėse prieš Peru. Susitikimas baigėsi perujiečių pergale rezultatu 3-1.

## Laimėjimai
* Čilės lygos Apertura – 2006 m.
* Čilės lygos Clausura – 2006 m.
* Pietų Amerikos metų futbolininkas – 2006 m.
* Copa America: 2015 m.

## Dalyvavimas čempionatuose

|}

## Išnašos

## Nuorodos
* Transfermarkt
* Globalsportsarchive
Dayro Moreno

**Dairas Maurisijus Morenas Galindas** (g. 1985 m. rugsėjo 16 d.) – buvęs futbolininkas, Kolumbijos rinktinės puolėjas.

## Karjera
Karjerą pradėjo gimtinėje. Rungtyniavo Once Caldas klube. Nuomos pagrindais buvo perleistas Clube Atlético Paranaense.

2004 m. su „Once Caldas“ klubu laimėjo „Copa Libertadores“.

2008–2009 m. sezone rungtyniavo Europoje. Atstovavo tuometiniam „Steua“ klubui (dabartinis FCSB București).

2011–2018 metais priklausė Club Tijuana. Nuomos pagrindais rungtyniavo kituose klubuose.

## Karjera rinktinėje

2006 m. debiutavo .

## Dalyvavimas čempionatuose

|}

## Išnašos

## Nuorodos
* 
*
Néstor Ayala

**Nestoras Ajala Viljagra** (g. 1983 m. vasario 18 d.) – buvęs futbolininkas, Paragvajaus rinktinės puolėjas.

## Karjera

Argentinos San Martín de San Juan klubo puolėjas.

Per sav karjerą rungtyniavo Paragvajaus, Argentinos, Salvadoro klubuose.

## Rinktinė

 žaidžia nuo 2006 m.

## Išnašos

## Nuorodos
*
Juan Manuel Vargas

**Chuanas Manuelis Vargasas Riskas** (*Juan Manuel Vargas Risco*; g. 1983 m. spalio 5 d.) – buvęs futbolininkas, Peru rinktinės saugas.

## Karjera
Karjerą pradjo gimtinėje, o vėlesniais metais rungtyniavo Argentinoje, Italijoje. 

Atstovavo Colon, Catania, ACF Fiorentina klubams. Nuomos pagrindais buvo perleistas Genoa CFC.

Vėliau persikėlė į ispaniją, kur atstovavo R. Betis Balompié.

## Rinktinė
Nuo 2003 m. atstovavo .

## Dalyvavimas čempionatuose

|}

## Laimėjimai
;
* Copa América – 3 vieta: 2011, 2015

## Išnašos

## Nuorodos
*
José Manuel Rey

**Chosė Manuelis Rėjus** (*José Manuel Rey*; g. 1975 m. gegužės 20 d.) – buvęs Venesuelos futbolininkas, Venesuelos rinktinės gynėjas.

## Rinktinė
 žaidė nuo 1999 m. Su rinktine dalyvavo 6 Copa America čempionatuose.

Atrankos į  varžybose prieš Ekvadorą įmušė įspūdingą įvartį iš 45 m atstumo.

## Laimėjimai
* Venesuelos Primera División: 1996–1997, 2003–2004, 2006–2007, 2008–2009, 2009–2010, 2011–2012 m.; Clausura 2004, 2007 ir 2009 m., Apertura 2003 m.
* Čilės Primera División: Clausura 2009 m.

## Dalyvavimas čempionatuose

|}

## Išnašos

## Nuorodos
* Globalsportsarchive
* Transfermarkt
* J.M. Rey įvartis į Ekvadoro vartus
Tiltelis (reikšmės)

Žodis **tiltelis** reiškia:
* tiltelis – mažas tiltas;
* kapitono tiltelis – laivo dalis;
* tiltelis – varžos matavimo įtaisas;
* tiltelis – požievinio skiepijimo būdas;
* tiltelis – pakyla, paaukštinimas;
* tiltelis – elektrolitu užpildytas vamzdelis, naudojamas stikliniams elektrodams prijungti prie elektrinio matavimo schemos;
* Tiltelis – kaimas Visagino savivaldybėje.
Kapitono tiltelis

**Kapitono tiltelis** – laivo dalis (aikštelė ar patalpa) laivo viršuje, turinti laivo valdymo prietaisus ir iš kurios valdomas laivas. Kai laivas jūroje, kapitono tiltelyje nuolat turi būti laivo kapitonas ar vienas iš vyresniųjų laivo karininkų. Įprastai konteinerinių laivų kapitono tiltelis yra laivo gale, o kruizinių – priekyje.

## Šaltiniai
Linus Pauling

**Linus Carl Pauling** (1901 m. sausio 28 d. – 1994 m. rugpjūčio 19 d.) – amerikiečių kvantinės chemijos mokslininkas ir biochemikas. Taip pat plačiai pripažintas kristalografas, molekulinės biologijos mokslininkas ir medicinos tyrėjas.
Romas Ubartas

**Romas Ubartas** (g. 1960 m. gegužės 26 d. Mikytuose, Šilutės rajone) – Lietuvos atletas, disko metikas, SSRS nusipelnęs sporto meistras, 1986 m. Europos čempionas (Štutgartas, Vokietija; 67,07 m), 1992 m. Barselonos vasaros Olimpinių žaidynių laimėtojas.

Juknaičiuose garsus sportininkas baigė aštuonias klases, vėliau išvyko mokytis į Panevėžį. 1975-1978 m. Panevėžio sporto mokyklos auklėtinis. 1993 m. baigė VPU. 

Barselonoje diską nusviedė 65,12 m. Penkių R. Ubarto disko metimų rezultatai Barselonoje: 60,90 m, 62,64 m, 64,36 m, 65,12 m ir 65,12 m. Jo garbei pirmą kartą olimpinių žaidynių istorijoje buvo pakelta Lietuvos trispalvė ir sugrotas Lietuvos himnas. Tai įvyko 1992 m. rugpjūčio 5 d. vakare olimpiniame Barselonos stadione ant Manjocos kalno.

Geriausias asmeninis rezultatas – 70,06 m pasiektas 1988 m. gegužės 8 d. Smalininkuose.

## Dopingo skandalai

1993 m. pasaulio čempionato metu Štutgarte paimtas atleto dopingo mėginys buvo teigiamas. Nustatyta draudžiama medžiaga − anabolinis steroidas boldenonas. R. Ubartas diskvalifikuotas 4 metams.

2002 m. balandį R. Ubartas vėl buvo apkaltintas boldenono vartojimu, esą jo dopingo testas buvo teigiamas, tačiau IAAF birželį atšaukė šiuos kaltinimus nepaaiškinusi priežasties.

## Nuorodos
* Pasakojimas apie Romą 
* Šilutės kraštas. Enciklopedinis žodynas, – Prūsija, 2000.

## Išnašos
Edvinas Krungolcas

**Edvinas Krungolcas** (g. 1973 m. sausio 21 d.) – Lietuvos penkiakovininkas. 2008 m. Pekino vasaros olimpinių žaidynių prizininkas (II vieta, sidabro medalis).

Ordino „Už nuopelnus Lietuvai“ Karininko kryžiaus kavalierius (ordinas suteiktas 2003 m. rugsėjo 20 d.)

2013 m. sausio 21 d. Krungolcas paskelbė apie penkiakovininko karjeros pabaigą. 2021 m. dalyvavo kaip sporto varžybų teisėjas Tokijo olimpinėse žaidynėse.

## Sportiniai pasiekimai

### Pasaulio čempionatas

### Europos čempionatas

## Šaltiniai
Greimų tiltas

**Greimų tiltas** – tiltas per Nemuną Prienuose. Tilto ilgis yra 227 m, o plotis 11 m. Tiltas yra dalis  magistralės. Kairiajame krante, istorinėje miesto dalyje, prie tilto yra Prienų dvaras.

## Istorija

Gelžbetoninis tiltas pastatytas XX a. tarpukariu, II pasaulinio karo metais nukentėjo, atstatytas 1949 m.

2010 m. birželio 21 d. tiltui suteiktas Greimų vardas įamžinant J. Greimą ir A. J. Greimą.

## Šaltiniai
Antano Juozapavičiaus tiltas

**Antano Juozapavičiaus tiltas** – tiltas per Nemuną Alytuje, jungiantis A. Juozapavičiaus gatvę Alytuje ir Lietuvos krašto kelią . Tiltas pavadintas karininko Antano Juozapavičiaus vardu. Medinis tiltas šioje vietoje pastatytas dar 1909 metais. 1937 m. pastatytas gelžbetoninis tiltas, kurį 1944 m. susprogdino besitraukianti Vokietijos kariuomenė. Tiltas atstatytas 1967 m.

Turi 1×2 eismo juostas.

## Istorija

Pirmąjį medinį tiltą šioje Alytaus vietoje Rusijos kariuomenė pastatė 1909 m. Jis buvo 7 metrų aukščio, turėjo 7 angas. 1919 m. ant tilto, kovose už Lietuvos nepriklausomybę žuvo pirmasis Lietuvos kariuomenės karininkas Antanas Juozapavičius. 1936 m. apie 50 prieš srovę pradėtas statyti naujas gelžbetoninis tiltas, baigtas 1937 m. gruodžio 15 d. Tuomet didžiausio Baltijos šalyse tilto projekto autorius – inžinierius Anatolijus Rozenbliumas. Tiltas oficialiai atidarytas A. Juozapavičiaus žuvimo dieną – 1938 m. vasario 13 d. Tiltą papuošė skulptoriaus J. Zikaro sukurti bareljefai, kuriuose įamžintas A. Juozapavičiaus atminimas. Tilto šiauriniame gale vienas bareljefų vaizdavo raitą karininką, vadovaujantį kariams, kitas – A. Juozapavičiaus žūtį. Bareljefų apačioje buvo bareljefo siužetą nusakantys įrašai. Tilto pietiniame gale buvo plokštė su Alytaus miesto herbo bareljefu ir įrašytu tilto vardu. 1944 m. tiltą sugriovė besitraukianti Vokietijos kariuomenė. 

Per karą tiltas sugriautas. Sovietmečiu, 1967 m. atstatytas, pa­va­din­tas ko­mu­nis­ti­nio ju­dė­ji­mo vei­kė­jo ir so­vie­ti­nio par­ti­za­no To­mo Ta­mu­le­vi­čiaus var­du. 1989 m. sugrąžintas A. Juozapavičiaus pavadinimas. Tais pačiais metais prie tilto pastatytas paminklas A. Juozapavičiui atminti (autoriai – V. Jarutis, K. Babravičius, P. Maločka, V. Valentinavičius).

2018 m. vasario mėn. pranešta apie dingusių J. Zikaro bareljefų suradimą. Du iš jų nuo 1944 m. išsaugojo alytiškiai Antanas ir Albinas Raginskai. Meno kūriniai saugojimui ir eksponavimui perduoti į Alytaus kraštotyros muziejų. 

## Galerija

Vaizdas:A. Juozapaviciaus tiltas2.JPG
Vaizdas:Paminklas A. Juozapaviciui.JPG
Vaizdas:Lithuanian landscape. Panorama of Alytus with a bridge, 1930s, Lithuania.jpg|Alytaus panorama. Kairėje – 1909 m. statytas medinis tiltas, kuris 1915 m. buvo susprogdintas, bet Vokietijos kariuomenės inžinierinių dalinių per keletą mėnesių atstatytas. 1919 m. vasario 13 d. ant šio tilto žuvo Antanas Juozapavičius.


## Šaltiniai

## Nuorodos
* Tilto statybų fotoalbumas iš Henkriko Kebeikio asmeninės kolekcijos.
Meristema

**Meristema** – besidalijantis augalo audinys, sudarantis šaknų ir ūglių augimo kūgelius, brazdą. Meristemos ląstelės paprastai ilgai išlaiko gebėjimą dalytis. Dalis naujai susidarančių ląstelių virsta diferencijuotomis audinių ląstelėmis (medienos ar karnienos plaušais, rėtiniais indais ir kt.).

## Meristemų rūšys
Pagal padėtį meristemos būna:
* *viršūninė meristema* (kitaip dar *apikalinė meristema*) arba augimo kūgeliai – meristemos telkiniai ūglių viršūniniuose pumpuruose ar šaknų galiukuose
* *šoninė meristema* (kitaip dar *lateralioji meristema*) – cilindro formos meristemos sluoksnis stiebe (*brazdas*) ar šaknyje (*[[periciklas]]*), kurio dėka stiebas ar šaknis storėja
* *kamštinė meristema* (kitaip dar *[[felogenas]]*) – susidaro stiebo ar šaknies žievėje, gamina kamštinių ląstelių sluoksnį
* *įterptinė meristema* (kitaip dar *interkaliarinė meristema*) – šiaudo tipo stiebe sudaro zonas, užtikrinančias įterptinį šiaudo augimą.
* *žaizdų meristema* (kitaip dar *trauminė meristema*) – susidaro pažeistose dalyse iš parenchimos ląstelių ir sudaro sluoksnį, apaugantį pažeistą vietą.
Abubakras ibn Umaras

**Abubakras ibn Umaras** (arab.: أبو بكر بن عمر, gimimo metai nežinomi, m. 1087 m.) – Almoravidų valdovas.

1056 m. Almoravidų religinis vadovas Abdalahas ibn Jasinas karinėms operacijoms vadovauti paskyrė Abubakrą ibn Umarą, o po Jasino mirties 1059 m. Abubakras tapo Almoravidų dinastijos valdovu. Jo vadovaujama armija 1057 m. užėmė pietų Maroko Sus regiono sostinę Tarudantą, po to pasuko į Atlaso kalnus ir centrinį Maroką. 1059 m. prasidėjo kovos su berberų genties Zenata. šaka – Beregvarais. Beregvarai labai priešinosi ir tik 1059 m. Abubakrui ibn Umarui Beregvarus pavyko nugalėti ir užimti jų sostinę Agmatą Jis vedė Beregvarų valdovo našlę Zeinabą (Zainab al-Nafzawiyya) ir pradėjo būsimos Maroko sostinės Marakešo statybas. Prasidėjus berberų neramumams Sacharoje, Abubakaras buvo priverstas grįžti atgal, kad atstatytų tvarką, o vadovavimą armijai 1061 m. pavedė sūnėnui Jusufui ibn Tašminui. Nusprendęs, kad Sacharoje jo žmonai Zeinabai bus sunku, išsiskyrė su ja ir patarė tekėti už Jusufo. Po berberų sukilimo numalšinimo, jis norėjo grįžti atgal į Maroką ir užimti sultono vietą, bet Jusufas ibn Tašminas nesutiko. Abubakro vardas iki jo mirties liko tik ant monetų. Abubakras ibn Umaras grįžo į Sacharą, čia jis buvo paskirtas Almoravidų atstovu. 1076 m. dalyvavo žygiuose į Ganą, o 1087 m. mirė.

## Išnašos
Eternal Lands

**Eternal Lands** (**EL**) – nemokamas kompiuterinis internetinis daugelio žaidėjų žaidimas vaidmenimis (MMORPG, ), pradėtas kurti 2002 m. rumunų kilmės programuotojo Radu Privantu. Nors pats žaidimas kurtas OpenGL pagrindu, kaip atvirojo kodo programa, tačiau licencija neleidžia prie oficialaus serverio prisijungti modifikuotu klientu. Žaidimo grafiką kuria programuotojo žmona Maura.

## Siužetas
Veiksmas vyksta viduramžių fentezi pasaulyje *Draia* planetoje. Vyrauja ir viduramžių elementai tokie kaip, ginklai ir architektūra, ir taip pat fantastiniai elementai tokie kaip: humanoidų rasės, dievai ir magija. Šiuo metu yra du žemynai; *Seridia* ir *Irilion*.

Žaidėjai pradeda žaidimą pasirinkdami rasę, vardą ir išvaizdą savo avatarui (virtualiai asmenybei). Įgūdžiai ir sugebėjimai sugeneruojami automatiškai. Iš viso yra šešios rasės: žmonės, elfai, nykštukai, gnomai, orchanai (pusiau orkai) ir draegoniai (drakonai-žmonės).

Paskutinės trys rasės yra mokamos; norėdami žaisti su kuria nors iš šitų rasių, žaidėjai turi paaukoti šiek tiek pinigų žaidimui.

Žaidime žaidėjai gali tyrinėti net 36 vietoves, gerinti savo įgūdžius, atlikti užduotis, dirbti dievams arba tiesiog bendrauti su kitais žaidėjais.

## Reikalavimai
Asmeninis kompiuteris arba Mac su 3D-akseleravimo video plokšte ir prieiga prie interneto yra būtini žaisti „Eternal Lands“ su nemokamai atsiustu klientu. „Eternal Lands“ veikia Microsoft Windows, Linux, FreeBSD ir Mac OS X operacinėse sistemose ir X86, X86 64, IA64 bei PowerPC architektūrose. Žaidimo klientas yra nemokamas (atvirasis kodas su QTPL tipo licenzija).

## Kritikų reakcija
About.com apdovanojo 4 iš 5 žvaigždučių bei pagyrė žaidimo grafiką (atsižvelgiant į tai, kad jis nemokamas) ir tikroviškus amatus bei maisto sistemą, tačiau pastebėjo, kad sunku padaryti, jog veiktų garsai Linux sistemoje.

## Papildoma informacija
Jau yra net keletas žaidimų, kilusių iš „Eternal Lands“:

„Landes Eternelles“ dar kuriama, prancūziška žaidimo versija. Nors žaidimo architektūra identiška „Eternal Lands“ ir yra grafikos panašumų bei kitų siužeto panašumų, jis turi kitokį RPG pateikimą su skirtingomis rasėmis, geografija, istorija, religija ir užduotimis. „Landes Eternelles“ šiuo metu yra Beta stadijoje.

„Other-Life“ – projektas, kuris bando sukurti įdomesnį „Eternal Lands“ variantą. Jį pradėjo Steven Wilcoxon, EL serverio kūrėjas, OL paremtas tuo pačiu žaidimo serverio ir kliento kodu. Šis žaidimas dar neišleistas, tačiau jis jau testuojamas grupelės kruopščiai atrinktų žmonių.

## Išnašos

## Nuorodos
* Oficialus „Eternal Lands“ tinklalapis
* Žaidėjų sukurtas tinklalapis su daug naudingos informacijos 
* Prancūziška žaidimo versija
* Oficialus „Other-Life“ tinklalapis
Šeimininkas (ekologija)

**Šeimininkas** ekologijoje, biologijoje - tai organizmas, kuriame apsigyvena virusas, parazitas ar komensalas, simbiontas; paprastai apsigyvenusio organizmo naudojamas kaip maisto medžiagų šaltinis.

Botanikoje šeimininkas yra augalas, kuris teikia maisto medžiagas ir substratą vabzdžiams ar kitiems gyvūnams.

Keletas pavyzdžių: viruso šeimininkas yra ląstelė, pupinis augalas yra azotą fiksuojančių bakterijų šeimininkas, gyvūnas yra parazitinių kirmėlių šeimininkas.

Organizmo ir jį priglaudusio šeimininko sugyvenimo formos gali būti įvairios, pvz., parazitizmas.
Merkinės tiltas

**Merkinės tiltas** – tiltas per Nemuną, stovintis Merkinėje, šalia santakos su Merkiu. Ilgis – 211,5 m, plotis – 7,8 m. Tai kelio  tiltas per Nemuną. 1996 m. jis įtrauktas į Kultūros vertybių registrą. Transporto statinys patenka į Merkinės piliakalnio su papiliu vizualinės apsaugos pozonį.

## Istorija

Pirmasis tiltas per Nemuną Merkinėje pastatytas 1914 m. Prasidėjus Pirmajam pasauliniam karui, šis bei tiltas per Merkį greičiausiai buvo sunaikinti. Artėjant frontui Rusijos kariuomenė buvo įsitvirtinusi dešiniajame Nemuno krante, tikėdamasi priešo puolimo iš užnemunės. 1916 m. Merkinėje jau buvo įsikūrusi vokiečių karių įgula. 1916 m. tiltą atstatė vokiečių kareiviai. Tiltas nukentėjo ir per Antrąjį pasaulinį karą. 

Po 1958 m. vykusio potvynio, 1960 m. tiltas buvo rekonstruotas – paaukštintos ir sustiprintos jo atramos. 1999–2000 m. per rekonstrukciją sutvirtintos tilto atramos, pakeistos perdangos plokštės, nutiesta nauja važiuojamosios dalies danga. 

## Galerija

Merkine bridge.jpg|Tiltas iš paukščio skrydžio
Merkinės sen., Lithuania - panoramio (32).jpg|Tilto metalinės konstrukcijos
Litwa, Merecz. Most na Niemnie. - panoramio.jpg|Nuo Merkinės pusės
Merkinės tiltas, 2022.JPG|Tiltas nuo vakarinio Nemuno kranto


## Išnašos
Šilutė (krepšinio klubas)

**KK „Šilutė“** – Lietuvos krepšinio klubas iš Šilutės, žaidžiantis NKL. Įkurtas 1990 m. 1993–1999 m. žaidė LKL čempionate, aukščiausias pasiekimas 3 vieta, bronzos medaliai. Nuo 1999 m. „Šilutės“ klubas žaidė LKAL (dabar – NKL) čempionate, kur aukščiausias pasiekimas yra 2004–2005 m. sezone pirma vieta.

## Klubo pasiekimai

## Žymesni žaidėjai ir treneriai

*  Mindaugas Timinskas (1997–1998) – žaidėjas.
*  Steponas Kairys (1990–1998) – Vyriausias treneris
*  Robertas Kuncaitis (2002–2004, 2024) – vyriausias treneris.
*  Kęstutis Kemzūra (1996–1998) – žaidėjas.
*  Marijonas Petravičius (1997–1998) – žaidėjas.
*  Žydrūnas Stankus (1995–1998) – žaidėjas.
*  Marius Kasiulevičius (2004–2005, 2012–2013) – žaidėjas.
*  Evaldas Dainys (2002–2003) – žaidėjas.
*  Jonas Elvikis (2002–2003) – žaidėjas.
*  Laimis Ulevičius (1995–2004) – žaidėjas.
*  Rytis Vaišvila (2024–2025) – treneris.

## Nuorodos
* NKL.lt informacija apie komandą
Vestuvių metinės

**Vestuvių metinės** – kasmet švenčiama šventė, kuria paminimos vestuvės. Kiekvienos metinės turi savo simbolinį pavadinimą, kuris įvairuoja priklausomai nuo šalies.

## Pavadinimai
* 1-osios – popierinės
* 2-osios – medvilninės (kartūninės, perkelinės, marlinės)
* 3-osios – odinės
* 4-osios – lininės, vaisinės
* 5-osios – medinės
* 6-osios – geležinės, špižinės (ketaus), cukrinės
* 7-osios – varinės, vilnonės
* 8-osios – bronzinės, skardinės
* 9-osios – molinės, fajansinės
* 10-osios – alavinės, aliumininės, rožinės
* 11-osios – plieninės
* 12-osios – šilkinės, lininės
* 13-osios – nėrinių, pakalnučių
* 14-osios – dramblio kaulo, agato
* 15-osios – krištolinės, stiklinės
* 18-osios – turkio
* 20-osios – porcelianinės
* 25-osios – sidabrinės
* 30-osios – perlinės
* 34-osios – gintarinės
* 35-osios – koralinės, lininės (drobinės)
* 40-osios – rubininės
* 45-osios – safyrinės
* 46-osios – levandų
* 47-osios – kašmyro
* 48-osios – ametisto
* 49-osios – kedro
* 50-osios – auksinės
* 55-osios – smaragdinės
* 60-osios – deimantinės, platininės
* 65-osios – geležinės
* 70-osios – palaimintosios, dėkingumo
* 75-osios – karūnuotosios, antrosios deimantinės
* 80-osios – ąžuolinės

## Pastabos ir papildoma informacija

# Šaltinis ir platesni aprašymai vestuvių metinių pavadinimų - Welovelithuania.com/vestuviu-metines/
Argilitas

**Argilitas** ( 'molis' +  'akmuo') – nuosėdinė uoliena, sudaryta iš molio dydžio dalelių. Tai daugiausia sucementuotas molis, kuriame gali būti įvairus kiekis didesnių, dulkio, dalelių. Vėlesnėse litifikacijos stadijose argilitas virsta molio skalūnu.
Karbonatitas

**Karbonatitas** – efuzinė arba intrūzinė magminė uoliena, kurioje karbonatai sudaro daugiau kaip 50 %. Kartais panašūs į marmurą, skirtumui išaiškinti tenka atlikti detalesnius geocheminius tyrimus.

Karbonatitai sutinkami smulkiose intrūzinėse formose – daikose, siluose, gysluose. Daugiausia jų yra riftinės zonose. Karbonatitai susidarė proterozojuje ir fanerozojuje. Archėjaus karbonatitų nėra atrasta.

Daugiausia randama intruzinių karbonatitų, nes karbonatinė lava yra nestabili ir greitai suirsta. Tačiau Tanzanijos Ol Doinyo Lengai ugnikalnis išmeta būtent karbonatinę lavą. Ji sudaryta iš natrolito ir tronos.
Šiluminė Visatos mirtis

**Šiluminė mirtis** – teorinė paskutinioji Visatos raidos fazė, kuomet visa Visatos energija virsta šilumine ir pasiskirsto tolygiai – fizikiniais terminais tariant, pasiekiama maksimalios entropijos būsena.

Šiluminės Visatos mirties teorijos kilmė yra siejama su Viljamo Tomsono (lordo Kelvino) idėjomis. Jis spėjo, kad termodinamikos dėsniuose numatytas mechaninės energijos virtimas šilumine energija yra universalus reiškinys.

## Analizė

Šiluminės visatos mirties hipotezė kilo iš antrojo termodinamikos dėsnio, kuris teigia, kad izoliuotoje sistemoje entropija negali mažėti. Jei Visata egzistuos pakankamai ilgai, ji asimptotiškai pasieks būseną, kuomet visa Visatos energija bus pasiskirsčiusi tolygiai. Kitaip tariant, dėl mechaninės energijos išsiskladymo ilgainiui Visatoje nebegalės egzistuoti joks judėjimas, o visos Visatos temperatūra bus labai artima absoliučiam nuliui. Pirmą kartą tokią mintį 1852 metais pasiūlė Viljamas Tomsonas.

## Visatos ateities modeliai
Prielaidos apie Visatos pabaigą žymiai kito, ir dar nežinoma, kuris Visatos modelis yra teisingas.
„Uždaros“ Visatos atveju ji savo raidos ciklo pabaigoje vėl susitrauks, ir manoma, kad gale Visata bus labai karšta ir maksimalios entropijos būsenoje - taigi, šiluminės mirties būsena neišvengiama.
Jei Visata yra „atvira“, t. y. ji plėsis neapibrėžtą laiko tarpą, ilgainiui ji taip pat atsidurs šiluminės mirties būsenoje, kuomet Visatos temperatūra artės prie absoliutaus nulio, o entropija pasieks maksimalią vertę. Mokslinė bendruomenė šiuo metu (2007 metais) yra linkusi manyti, kad Visata neapibrėžtai plėsis.

## Šiluminės mirties fazės

### 10<sup>14</sup> - 10<sup>40</sup> metų

Apie 1014 metus liausis žvaigždžių ir galaktikų formavimasis. Ilgainiui išseks vandenilio, kurį branduolių jungimosi reakcijoms naudoja žvaigždės, Visatoje liks tik planetos, asteroidai, baltosios nykštukės, rudosios nykštukės, neutroninės žvaigždės bei juodosios skylės. Spinduliuojantys objektai ilgainiui išblės ir pasieks aplinkos temperatūrą.
Apie 1015 - 1016 metais visos planetos ir žvaigždės išklys iš savo orbitų dėl gravitacinių trikdymų.
36 metais į leptonus ir gama kvantus suskils pusė protonų (manoma, kad protono pusamžis yra 1036 metų), o apie 40 metus protonų skaičius praktiškai pasieks nulį. Vieninteliai materijos šaltiniai bus juodosios skylės, tačiau jos irgi praras masę dėl Hokingo spinduliavimo.

### 10<sup>40</sup> - 10<sup>150</sup> metų
Šiame etape likusios juodosios skylės lėtai nyks dėl Hokingo spinduliavimo. Manoma, kad apie 10150 metais jų nebeliks, ir Visatoje liks tik atsitiktiniai fotonai bei leptonai.

### Galutinė visatos lemtis
Suirus paskutiniosioms juodosioms skylėms, Visatos energija pasieks itin mažą vertę. Kol kas nežinia, kas įvyks po to. Spėjama, kad daug akivaizdesni taps kvantiniai reiškiniai.

## Taip pat skaitykite
* Didysis sprogimas
* Juodoji skylė
* Galutinis antropinis principas
Mažasis tampriagrybis

**Mažasis tampriagrybis** (*Calocera cornea*) – tampriagrybių genties grybų rūšis.

Vaisiakūniai maži, tamprūs, drebučių konsistencijos, cilindro, kuokos formos, labai retai nežymiai šakoti, viršutinėje dalyje šiek tiek nusmailėję, 0,5-1,5 cm aukščio, šviesiai geltoni, rusvai geltoni, rudai geltoni.
Trama gelsva.
Sporos 8-10 x 3-4,4 μm.

Būdingi požymiai: šiek tiek panašus į lipnųjį tampriagrybį, bet jo vaisiakūniai nedideli, auga vienas šalia kito didelėmis kolonijomis ant išvartų, šakų, kelmų.

Auga vasarą ir rudenį, didesnėmis ar mažesnėmis grupėmis, miškuose, parkuose, soduose, sodybvietėse ant papuvusios medienos. Neretas. Nevalgomas.

## Literatūra
**Lietuvos grybų atlasas**, Vincentas Urbonas, Kaunas, LUTUTĖ, 2007, ISBN 978-9955-692-59-1, p. 485
Ladoga

**Ladoga** (, ) – gėlavandenis ežeras šiaurės vakarų Rusijoje, Karelijoje ir Leningrado srityje, į rytus nuo Sankt Peterburgo. Ladogos ežeras yra didžiausias Europoje ir 14-as pagal dydį pasaulyje.

## Geografija

Ežero plotas 17 891 km² (su salomis). Turi 660 salų, kurių bendras plotas 435 km². Daugiausiai salų yra šiaurinėje dalyje, didžiausios salos – Riskalansaris, Mantsinsaris, Valaamo salos, Konevecas. Ežero ilgis 219 km, vidutinis plotis 83 km. Gylis siekia 230 m. Ladogos ežero dubuo tektoninės-ledyninės kilmės. Šiauriniai krantai daugiausia statūs uolingi, pakrantėse įsigraužę fiordai, o ežere yra šcherų; pietiniai krantai žemi, mažai raižyti.

Ežero baseinui priklauso ~3500 upių, ilgesnių nei 10 km. Įteka Volchovas, Siasė, Paša, Svirė, Vuoksa, išteka Nevos upė, tekanti per Sankt Peterburgą ir jungianti ežerą su Baltijos jūra. 85 % vandens ežeras gauna iš intakų, 13 % iš kritulių, 2 % iš požeminių vandenų.

Ladogoje būdingi stiprūs vietiniai vėjai, štormai. Užšąla gruodžio-vasario mėnesiais, atitirpsta kovą-balandį.

Ežeras laivuojamas, įeina į Volgos-Baltijos ir Baltijos-Baltosios jūros vandens sistemas. Palei pietinį krantą įrengtas aptekamasis kanalas. Aplink ežerą įsikūrę šie miestai: Šliselburgas, Naujoji Ladoga, Pitkjaranta, Sortavala, Lachdepochja, Priozerskas.

## Istorija

Senovėje ežeras buvo žinomas Nevo pavadinimu. IX–XII a. Ladogos ežeru ėjo vandens kelias „Iš variagų pas graikus“, jungęs šiaurinę Rusią su Skandinavija, Baltijos kraštais, Bizantija. II pasaulinio karo metais užšalusiu ežeru ėjo vadinamasis „Gyvybės kelias“, kuriuo buvo tiekiami produktai patiriančiam blokadą Leningradui.

## Šaltiniai
Shannon Leto

**Shannon Carl Leto** (1970 m. kovo 9 d. Bossier mieste, Luiziana, JAV) – amerikiečių būgnininkas, kartu su savo broliu Jared Leto grojantis grupėje „30 Seconds to Mars“. Taip pat kartais vaidina filmuose.

## Muzika
Groti būgnais pradėjo aštuonerių metų. Su grupe dabar repetuoja nuo 6 iki 7 valandų per dieną.

Bob Ezrin, grupės „30 Seconds to Mars“ prodiuseris 2002 metais teigė: „Shannon Leto yra vienas išradingiausių būgnininkų, su kuriais aš tik esu dirbęs!“.

Shannon taip pat moka groti gitara ir pianinu.

## Filmai
Vaidino filmuose:
* Highway (2002)
* Prefontaine (1997)
* My So-Called Life (1994)

## Nuorodos

* Oficialus Twitter
* Grupės „30 Seconds to Mars“ tinklalapis
* Shannon Leto - aktorius
Liaukingasis drebutis

**Liaukingasis drebutis** (*Exidia glandulosa*) – drebučių genties grybų rūšis.

Vaisiakūniai nedideli, 3-6 cm skersmens, dažniausiai suaugę po kelis, iki 30 cm ilgio gniužulai, banguotai raukšlėti, apšepę smulkiomis karputėmis, viršutinė pusė blizganti, deguto juodumo, priklausomai nuo vietos ir apšvietimo spalva gali būti nuo juodos iki pilkšvos, apatinė pusė – matinė, pilkai juoda, drebučių konsistencijos.
Trama drebutinė, tampri, vandeninga, be ypatingo kvapo ir skonio.
Sporos 10-16 x 4-5 μm.

Būdingi požymiai: juodas, blizgantis, garbanotai raukšlėtas gniužulas.

Auga dažniausiai lapuočių miškuose, ant nukritusių, nulūžusių šakų, ypač mėgsta drebulės šakas, nors pasitaiko ir ant spygliuočių šakų. Randamas pavasarį, rudenį, net ir žiemą (iki -10 °C). Nevalgomas.

## Literatūra
**Lietuvos grybų atlasas**, Vincentas Urbonas, Kaunas, LUTUTĖ, 2007, ISBN 978-9955-692-59-1, p. 482
Drebutinis netikradyglis

**Drebutinis netikradyglis** (*Pseudohydnum gelatinosum*) – netikradyglių genties grybų rūšis.

Vaisiakūniai nedideli. 
Kepurėlė pusiau apvali, vėduoklės, kriauklės, liežuvio pavidalo, iki 7 cm skersmens, drebučių konsistencijos, elastinga, padžiūvusi - kieta, balta, pilka, violetiškai ruda, kartais tamsiai ruda; viršutinėje pusėje grūdėtai karpota, plaušuota, aksomiška, apatinėje - dygliuota (iki 3 mm ilgio dygleliai), balsva, melsva, dažniausiai pilkšvai melsva. 
Trama stora, drebutinė, išdžiūvusi - kieta. 
Sporos 5-8 x 4-6 μm.

**Būdingi požymiai**: vaisiakūnis pusapvalis, kriauklės pavidalo, apatinė pusė dygliuota. 

Auga vasarą, rudenį dažniausiai ant spygliuočių medžių supuvusių kelmų, išvartų, pavieniui, po kelis vaisiakūnius. Valgomas, vartojamas salotoms, menkavertis, labai vandeningas.

## Literatūra
Lietuvos grybų atlasas. Vincentas Urbonas. Kaunas, LUTUTĖ, 2007, p. 483. ISBN 978-9955-692-59-1
Čekijos ledo ritulio lyga

**Čekijos ledo ritulio lyga (''O2 Extraliga'')** – aukščiausia Čekijos ledo ritulio federacijos lyga, įkurta 1993 m. Lygoje žaidžia 14 komandų.

## Pavadinimų kaita

* 1999–2000 m. Staropramen Extraliga
* 2001–2002 m. Český Telecom Extraliga
* 2003–2006 m. Tipsport Extraliga
* 2007–2008 m. O2 Extraliga

## Komandos

Lygoje dalyvauja 14 komandų, iš kurių 10 žaidžia atkrintamosiose varžybose. Reguliariajame sezone nuo 7 iki 10 vietų užėmusios komandos žaidžia priešatkrintamąsias varžybas.

Reguliariajame sezone komandos 3 taškus gauna už pergalę mače, 2 taškus už pergalę pratesime ir 1 tašką už pralaimėjimą.

Komandų pavadinimai greitai keičiasi, kadangi pasikeičia rėmėjas.

**2009-2010 m. sezonas**

* HC Bílí Tygři Liberec
* HC České Budějovice
* HC Energie Karlovy Vary
* HC Kometa Brno
* HC Moeller Pardubice
* HC Lasselsberger Plzeň
* HC RI OKNA Zlín
* HC Chemopetrol Litvínov
* HC GEUS Okna Kladno
* HC Slavia Praha
* HC Sparta Praha
* HC Oceláři Třinec
* HC Vítkovice
* HC Slovan Ústí nad Labem

## Lygos čempionai

* 1994 m. HC Olomouc
* 1995 m. HC Petra Vsetín
* 1996 m. HC Petra Vsetín
* 1997 m. HC Petra Vsetín
* 1998 m. HC Slovnaft Vsetín
* 1999 m. HC Slovnaft Vsetín
* 2000 m. HC Sparta Prague
* 2001 m. HC Vsetín
* 2002 m. HC Sparta Prague
* 2003 m. HC Slavia Prague
* 2004 m. HC Hame Zlin
* 2005 m. HC Moeller Pardubice
* 2006 m. HC Sparta Prague
* 2007 m. HC Sparta Prague

## Nuorodos

* Čekijos ledo ritulio portalas
Japonijos partijos

**Japonijos partijos** – politinės partijos, veikiančios Japonijoje. 

## Istorija

Partijos Japonijoje pradėjo kurtis Meidži laikotarpiu, tačiau tik po Antro pasaulinio karo įgavo daugiau galių šalies politinėje sistemoje. Pastebima, kad didžiosios pokarinės partijos yra paveldėję nemažai prieškarinių partijų struktūros ir valdymo ypatumų.

## Didžiosios partijos

* Liberalų demokratų partija (LDP) 自由民主党, *Jiyū Minshutō*
** Tai didžiausia politinė partija Japonijoje. Įkurta 1955 m. Konservatyvi partija, sudaryta iš įvairių centristų, konservatorių ir nacionalistų frakcijų.
* Demokratų partija (DP) 民進党, *Minshintō*. Įkurta 2016 m., sujungus ankstesnę Japonijos demokratų, Inovacijų ir Reformų vizijos partijas. Politinė ideologija - platusis skėtis, dominuojantis socialliberalizmo.
* Komeito partija (NKP) 公明党, *Komeitō*, su LDP sudaranti valdančiąją koaliciją. Įkurta 1998 m. Politinė ideologija - konservatizmas ir politinis budizmas.
* Komunistų partija (JCP) 日本共産党, *Nihon Kyōsan-tō*. Įkurta 1922 m. Politinė ideologija - komunizmas
* Nippon Ishin no Kai 日本維新の会. Įkurta 2015 m. Politinė ideologija - ekonominis liberalizmas ir ribota valdžia.

## Mažosios partijos, turinčios atstovavimą Parlamente

* Liberalų partija 自由党, *Jiyū-tō*. Įkurta 2012 m. Politinė ideologija - žalioji politika, pacifizmas.
* Socialdemokratų partija (SDP) 社会民主党, *Shakai Minshu-tō*. Įkurta 1996 m., perorganizavus Japonijos socialistų partiją. Buvo valdančiojoje koalicijoje 1993-1996 m. ir 2009-2010 m. laikotarpiu. Partijos deleguotas Tomiičis Murajama ėjo premjero pareigas nuo 1994 iki 1996 m. Politinė ideologija - socialdemokratija.
* Susirinkimas atgaivinti Japoniją 日本を元気にする会, *Nippon-wo-genkini-suru Kai*. Įkurta 2015 m. Ideologija - libertarizmas, interneto laisvė.
* Japonijos širdimi besirūpinanti partija 日本のこころを大切にする党, *Nihon no Kokoro wo Taisetsu ni Suru Tou*. Įkurta 2014 m. Ideologija - nacionalizmas, neokonservatyvizmas. 
* Naujoji Renesanso partija (NRP) 新党改革 *Shintō Kaikaku*. Įkurta 2010 m. Ideologija - konservatyvizmas, neoliberalizmas.
* Okinavos socialinė masių partija (OSMP) 沖縄社会大衆党 *Okinawa Shakai Taishūtō*. Įkurta 1950 m. Ideologija - socialdemokratija, Okinavos regioniniai interesai.
* Naujoji Didžiosios Žemės partija (NPD) 新党大地 *Shintō Daichi*. Įkurta 2005 m. Ideologija - konservatyvizmas, regionalizmas.
* 2005 m. iš LDP atskilo trys naujos partijos:
** Naujoji Liaudies partija (PNP) *Kokumin Shintō*. Politinė ideologija - konservatizmas
** Naujoji Japonijos partija (NPN) *Shintō Nippon*
** Naujoji Didžiosios Žemės partija (NPD) *Shintō Daichi*

## Partijos prefektūrose ir savivaldybių tarybose
*Japonijos žalieji (緑の党グリーンズジャパン)
## Kitos egzistuojančios partijos
*Ainų tautinė partija
*Laimės realizavimo partija
*Šypsenos partija
## Šaltiniai
Žaliojo Kyšulio herbas

**Žaliojo Kyšulio emblema** – oficialus Žaliojo Kyšulio respublikos simbolis. Herbe yra užrašas portugalų kalba, reiškiantis „Žaliojo Kyšulio Respublika“, o po juo įkomponuota ugnis. Šonuose yra 10 žvaigždžių, kurios reiškia 10 salų.

Naudojamas nuo šalies nepriklausomybės, pakeitus ligi tol buvusį herbą su pavaizduota kriaukle.
Domingo Faustino Sarmiento

**Domingas Faustinas Sarmientas Albarasinas** (*Domingo Faustino Sarmiento Albarracín*, 1811 m. vasario 14 d. San Chuano provincijoje – 1888 m. rugsėjo 11 d. Asunsjone, Paragvajuje) – Argentinos prezidentas (nuo 1868 iki 1874 m.), švietėjas, rašytojas.

## Literatūrinė ir švietėjiška veikla

XIX a. pirmojoje pusėje gyveno Čilėje, domėjosi šios šalies švietimo sistema. Čilėje Sarmientas įsitraukė į intensyvią diskusiją su neoklasicizmo teoretiku Andresu Belju apie literatūros esmę ir paskirtį, šioje diskusijoje tvirtai palaikė romantizmo pusę. 1845 m. parašė knygą *Facundo*, kurioje išdėstė požiūrį į kaudilizmą ir personalistinę politiką. Ši knyga susilaukė visuotinio pripažinimo Lotynų Amerikoje, buvo vertinimama už rašymo stilių, politinę filosofiją. Taip pat keliavo po JAV, Europą.

Sarmiento laikomas vienu didžiausių Argentinos švietėjų. Jo garbei pavadintas Sarmiento miestas Čiubute, daugybė gatvių, aikščių. Mičigano universitetas jam suteikė garbės laipsnį, ten iki šiol stovi Sarmiento biustas.

## Politinė veikla

1868 m. Sarmientas išrinktas Argentinos prezidentu, šiame poste pakeitė liberalą Bartolomé Mitre. Jo valdymo laikotarpiu suklestėjo švietimas: įsteigta apie 100 viešųjų bibliotekų, padvigubėjo studentų skaičius. Po intensyvios tarptautinės kampanijos padidėjo imigracija iš Europos. Sarmiento užbaigė Trigubo Aljanso karą, rėmė protekcionistinę ekonominę politiką.

## Bibliografija
* *Mi defensa*
* *Facundo – Civilización y Barbarie – Vida de Juan Facundo Quiroga*
* *Viajes, Argirópolis*
* *Recuerdos de Provincia*
* *Campaña del Ejército Grande*
* *Conflicto y armonías de las razas en América*
* *De la educación popular*
* *Travels in the United States in 1847*

|-